Man vas na moord op polisie-vriendinŉ 28-jarige man het hom Woensdag in Bloemfontein in die Vrystaat aan die polisie oorgegee in verband met die moord op sy vriendin, ŉ polisiebeampte. Konst. Sinah Mpakane, woordvoerder van die polisie, sê die vrou is Sondagaand dood aangetref in haar vriend se kamer. Die twee was glo die vorige aand in ŉ rusie betrokke. Mpakane sê die vrou is verskeie kere met ŉ skerp voorwerp gesteek en het aan haar beserings beswyk. Die slagoffer was ŉ adjudant-offisier by die Thabong-polisiediens waar sy as ŉ psigometris by die gesondheid- en welstandsafdeling gewerk het. Die man sal Vrydag in die Bloemfontein-landdroshof verskyn.